End of Watch/ Края на смяната « movies.bg
« Affliction / Страдание
Парад / The Parade »
End of Watch/ Края на смяната
За ролите си на поръчани ченгета в Края на смяната, Джейк Гиленхал и Майкъл Пеня прекарвали по 12 часа в продължение на пет месеца в L.A.P.D патрулка. Джейк даже веднъж станал свидетел на убийство. Сухите тренировки очевидно са дали ефект, защото във филма двамата отиграват честта на пагона без излишно преиграване. Режисьорът на Улични крале Дейвид Айър си разбира от камерни драми, ситуирани в мръсния контекст на прецакани от закона на улицата или само от Закона, нещастници.
Подобно на Harsh Times, любим негов проект с Крисчън Бейл, топ-двойката ченгета тук води разговори за живота, жените, работата; тоест, разговори за живота и смъртта. Професионална наивност ги праща в гнездото на осите-мексикански картел, който не понася нашественици на територията си. Сюжетът е разказан през окото на любителски камери, които чалнатият по видео дневниците Гиленхал закача на куртките им. Личният живот на двамата, ощетен или оцветен от значката звучи стабилно на втора линия.
Същите тези довчерашни мацки, сега съпруги на проекто покойници, стоически отглеждат бъдещото пушечно месо. Между траурните звездни флагове и момчешки вричания в служебния кодекс, Айър е успял да каже най-главното: Лошо е , когато престъпникът ти гърми в лицето, истинският кошмар обаче е, че в този момент Правителството те чука отзад.
2012, End of Watch, Ана Кендрик, Дейвид Айър, Дейвид Харбър, Джейк Джиленхол, Края на смяната, Майкъл Пеня
Публикацията е качена на 10.12.2012, 14:21, в категория Драма, Крими, Трилър. Проследете всички коментари тук: RSS 2.0. Коментирай тук, или от своя сайт.